Rautamaa jättää Publicis Helsingin - Taloussanomat - Ilta-Sanomat
Julkaistu: 2.5.2007 15:21 , Päivitetty: 2.5.2007 15:21
Mainostoimisto Publicis Helsinkiä lähes neljä vuotta johtanut Jari-Pekka Rautamaa siirtyy syyskuun lopussa sivuun toimitusjohtajan tehtävistä. Uusi toimitusjohtaja on määrä valita ennen kesälomia.
Jari-Pekka Rautamaa on ollut Publicis Helsingin ja sitä edeltäneiden saman konsernin yhtiöiden johdossa lähes kymmenen vuotta.
Publicis yhdisti Suomen-toimistonsa vuoden 2004 alussa, jolloin mainostoimisto Publicis Törmä sekä jakelutie- ja asiakassuhdemarkkinoinnin alueella toimineet Publicis Marchè ja Publicis Dialog yhdistyivät Publicis Helsingiksi. Ennen fuusiota Rautamaa veti Marchéta.
– Olen ollut pitkään samassa konsernissa, ja nyt on tullut aika jollekin uudelle. Globaali yhtiö on sinänsä haastava entiselle yrittäjälle, kun johtamisen itsenäisyys kansainvälisillä kentillä vähenee, Rautamaa sanoo yhtiön tiedotteessa.
Rautamaa on edelleen ranskalaisomisteisen Publicis Helsingin osakas ja hallituksen jäsen. Hän neuvottelee parhaillaan uudesta roolista konsernin sisällä.
Publicis Helsinki on Suomen toiseksi suurin yksittäinen mainostoimisto. Sen myyntikate oli viime vuonna 9,8 miljoonaa euroa. Henkilökuntaa yrityksessä on vajaat sata.